Hoekom so baie jongmense ongelukkig is - WelstandWelstand
Tuis / Advies / Hoekom so baie jongmense ongelukkig is
Ons leef in die welvarendste era in die geskiedenis en tog is jong mense ongelukkiger as ooit tevore.
“Hoewel mense meer geld, beter gesondheidsorg, beter gesondheid, beter behuising en meer geleerdheid het en langer leef as op enige tydstip in die geskiedenis, is hulle – veral jongmense – ongelukkiger as op enige tydstip vandat data-insameling begin het,” skryf Dennis Prager in National Review.
Howel mense dus meer geriewe tot hul beskikking het as ooit tevore, wil dit voorkom asof hul emosionelebevrediging-vlakke ʼn omgekeerde korrelasie met hul materiële welstand toon.
Maar voordat ons by die redes vir hierdie verskynsel kom, kom ons neem voorraad van presies hoe swak die prentjie werklik is.
Tussen 1946 en 2006 het die selfdoodkoers vir mans in die VSA tussen 15 en 24 vervierdubbel en verdubbel vir vroue in dieselfde groep. Data van die National Survey on Drug Use in the USA van 2008 tot 2017 toon ʼn toename van 71% in ernstige sielkundige nood onder jong volwassenes sowel as ʼn 52%-toename onder tieners tussen 12 en 17.
Reuters Health het in ʼn studie oor die onderwerp in 2019 soos volg gerapporteer: “Selfdoodgedagtes, ernstige depressie en die koers van selfveroorsaakte beserings onder VS-kollegestudente het in minder as ʼn dekade verdubbel volgens ʼn landwye studie.” Die medeouteur van die studie, Jean Twenge, ʼn professor in sielkunde by die San Diego Staatsuniversiteit, het gesê dat dit “daarop dui dat iets ernstig verkeerd is in die lewe van jongmense”.
In Suid-Afrika is swak ekonomiese en werkvooruitsigte, misdaad, korrupsie en rasisme ongetwyfel almal bydraend tot die gevoel van onbehaaglikheid by so baie jongmense, maar daar is ook universele faktore betrokke.
In 2018 beweer die Wêreldfederasie vir Geestesgesondheid (WFMH) die volgende: “Jongmense spandeer die grootste deel van hul dag op die internet – waar hulle kubermisdaad en kuberboeliery ondervind en gewelddadige videospeletjies speel. Selfdood- en middelmisbruikgetalle styg geleidelik.”
Prager sê daar is talle redes vir die wanhoop en moedeloosheid onder jongmense. “Die toenemende gebruik van onwettige dwelms en voorskrifdwelmgebruik en minder menslike interaksie as gevolg van konstante selfoongebruik is twee gewilde geldige verduidelikings. Minder geldige verduidelikings sluit in kompetisie en angstigheid oor prestasiepunte.”
Daar is ʼn algemene konsensus onder deskundiges dat die opkoms van sosiale media en toenemende slimfoongebruik ʼn groot rol gespeel het om onvergenoegdheid onder beïnvloedbare jongmense te veroorsaak. Die sosiaalsielkundige, skrywer en spreker dr. Jane Adams sê dat die tyd wat jonger tieners van aangesig tot aangesig met hul vriende deurbring tussen 2008 en 2017 afgeneem het. Dit het gebeur terwyl hul aanlyntyd saam met hul blootstelling aan selfdoodverwante inhoud toegeneem het.
ʼn Studie in 2018 deur die Suid-Afrikaanse Federasie vir Geestesgesondheid het gevind dat, hoewel die sosiale media mense verbind, dit ander skade veroorsaak. “Mense pos dikwels byna uitsluitlik gelukkige tye, wat dit laat lyk asof hul lewens besonder gelukkig is. Dit kan dalk soms die geval wees maar dikwels is dit ʼn verbygaande of ʼn kammaoomblik wat nie hul totale realiteit weergee nie.
“Dit kan op sy beurt weer jaloesie of ʼn minderwaardigheidskompleks aanvuur by mense met wie se lewens dit nie so goed gaan nie. Dit kan mense laat voel dat hulle nie kan meeding nie en die aard van wat gepos word, kan dit soos ʼn kompetisie laat lyk.”
Sy identifiseer ook die afname in slaaptyd as ʼn probleem. Gekompromitteerde slaap is ʼn groot risikofaktor vir gemoedsversteurings. Tieners en jongmense is te alle tye van die dag met hul selfone besig en dit versteur hul slaappatrone en tas uiteindelik hul geestesgesondheid aan.
Jongmense wil deur die bank onmiddellike bevrediging hê en dit maak dit goedkoop – meer skop, minder impak en bevrediging. Hierdie gebrek aan selfdissipline saam met die alomteenwoordige gebruik van sosiale media maak dat baie jongmense akademies sukkel of nie ʼn werk kan behou nie. Dít kan op sy beurt weer hul gevoel van eiewaarde en geesteswelstand benadeel. En as gevolg van die isolasie en eensaamheid wat baie jongmense ondervind, sluit hulle nie betekenisvolle normale vriendskappe en selfs romantiese verhoudings nie.
Prager noem die verlies van waardes as die hoofrede. Hy voer aan dat “middelklas”-waardes toenemend aangeval word en wyer sosiale uitwerkings gehad het. Hierdie waardes sluit in dat mense trou en met ʼn gesin begin, vertraagde bevrediging, selfdissipline en om ʼn werk te kry om jou gesin te onderhou.
Dennis Prager, 21 January 2020, “Why are so many young people unhappy?”, https://www.nationalreview.com/2020/01/why-are-so-many-young-people-unhappy/.
Jane Adams, 6 May 2019, “Why so many young people today are depressed”, https://www.psychologytoday.com/us/blog/between-the-lines/201905/why-so-many-young-people-today-are-depressed.
SA Federation for Mental Health, 2018, “Young people and mental health in a changing world – Snapshots and solutions”, http://www.safmh.org.za/documents/FINAL_Young_People_and_Mental_health_in_a_Changing_World-_Snapshots_and_Solutions.pdf.